/Návrh/
D O H O D A
medzi vládou Slovenskej republiky a vládou Vietnamskej socialistickej republiky o vzájomnom zrušení vízovej povinnosti pre držiteľov diplomatických pasov a o uľahčení vydávania víz pre držiteľov služobných pasov

vláda Slovenskej republiky
a 
vláda Vietnamskej socialistickej republiky, 

(ďalej len „zmluvné strany“), v snahe uľahčiť vstup a pohyb svojich občanov a želajúc si upevniť priateľské vzťahy medzi oboma štátmi,

dohodli sa    t a k t o:

Článok 1
Štátni občania jednej zmluvnej strany, ktorí sú držiteľmi platných diplomatických pasov, môžu na územie štátu druhej zmluvnej strany vstupovať, vycestovať z neho, zdržiavať sa na ňom po dobu nepresahujúcu deväťdesiat (90) dní odo dňa vstupu a prechádzať ním bez víz.

Článok 2
(1)	Štátni občania jednej zmluvnej strany, ktorí sú držiteľmi platných diplomatických pasov a sú pracovníkmi diplomatických zastúpení, konzulárnych úradov alebo iných medzinárodných organizácií na území druhej zmluvnej strany, ako aj ich rodinní príslušníci, ktorí sú držiteľmi platných diplomatických pasov môžu na územie štátu druhej zmluvnej strany vstupovať, vycestovať z neho, zdržiavať sa na ňom bez víz počas celého pobytu ich akreditácie.
(2)	Do deväťdesiatich (90) dní odo dňa vstupu osoby uvedené v odseku 1 tohto článku ukončia na príslušných orgánoch prijímajúcej krajiny postupy potrebné na registráciu pobytu.

Článok 3
Každá zmluvná strana uľahčí vydávanie víz štátnym občanom druhej zmluvnej strany, ktorí sú držiteľmi služobných pasov po prijatí nóty z diplomatických zastúpení, konzulárnych úradov alebo ministerstva zahraničných vecí druhej zmluvnej strany, ktoré potvrdzujú oficiálny účel ich cesty.

Článok 4
	(1)	Táto dohoda nevyníma štátnych občanov uvedených v tejto dohode z povinnosti dodržiavať platné právne predpisy druhej zmluvnej strany počas ich pobytu na jej území.
(2)	Každá zmluvná strana má právo odoprieť vstup alebo skrátiť pobyt občanom štátu druhej zmluvnej strany, ktorých považuje za nežiaducich.

Článok 5
Každá zmluvná strana má právo z dôvodu bezpečnosti, ochrany verejného poriadku alebo zdravia obyvateľstva úplne alebo čiastočne pozastaviť vykonávanie tejto dohody. Každá zmluvná strana diplomatickou cestou bezodkladne informuje druhú zmluvnú stranu o pozastavení alebo obnovení vykonávania tejto dohody.

Článok 6
Zmluvné strany si diplomatickou cestou vymenia vzory platných diplomatických a služobných pasov, vzory nových alebo pozmenených diplomatických a služobných pasov, ako aj informácie týkajúce sa ich používania najneskôr do tridsiatich (30) dní odo dňa uzavretia tejto dohody alebo najneskôr do tridsiatich (30) dní pred ich zavedením do praxe.

Článok 7

	(1)	Táto dohoda sa uzaviera na neurčitý čas.

	(2)	Táto dohoda nadobudne platnosť šesťdesiaty (60) deň po dni prijatia neskoršieho oznámenia, ktorými si zmluvné strany diplomatickou cestou navzájom oznámia splnenie podmienok potrebných na nadobudnutie jej platnosti podľa vnútroštátnych právnych predpisov. 
(3)	Dňom nadobudnutia platnosti tejto dohody sa skončí platnosť Dohody medzi vládou Českej a Slovenskej Federatívnej Republiky a vládou Vietnamskej socialistickej republiky o zrušení vízovej povinnosti pre štátnych občanov ČSFR a VSR, držiteľov diplomatických a  služobných pasov, podpísanej v Hanoji dňa 10. júla 1992.

(4)	Túto dohodu môžu zmluvné strany meniť a dopĺňať na základe vzájomnej dohody výmenou nót.

(5)	Každá zo zmluvných strán môže vypovedať túto dohodu písomným oznámením diplomatickou cestou. V tomto prípade platnosť dohody skončí šesťdesiatym (60) dňom po dni doručenia písomného oznámenia o výpovedi druhej zmluvnej strane.

	Dané v .......................................... dňa ............................................ v dvoch pôvodných vyhotoveniach, každé v  jazyku slovenskom, vietnamskom a anglickom, pričom všetky znenia majú rovnakú platnosť. V prípade rozdielnosti výkladu je rozhodujúce znenie v jazyku v anglickom.

Za vládu						       Za vládu
  Slovenskej republiky			          Vietnamskej socialistickej republiky